钦定古今图书集成/理学汇编/字学典/第156卷 > 《明高濂遵生八笺》 > 《砚山》
## 钦定古今图书集成/理学汇编/字学典/第156卷 > 《明高濂遵生八笺》 > 《砚山》

砚山始自米南宫，以南唐宝石为之，图载《辍耕录》，后
即效之，不知此石存否。大率砚山之石，以灵壁、应石
为佳，他石纹片粗大，绝无小样曲折屼峍，森耸峰峦
状者。余见宋人灵壁砚山，峰头片段如黄子久皴法，
中有水池钱大，深半寸许，其下山脚生水一带，色白
而起，磥砢，若波浪然，初非人力伪为，此真可宝。又见
一将乐石砚山，长八寸许，高二寸，四面米粞包裹，而
峦头起伏作状，此更难得。他如应石，近有佳者，天生
四面，不加斧凿，透漏花皱俱好，但少层叠峦头，水池
深邃，望之一拳石也。又若燕中西山黑石，状俨应石，
而崒屼巉岩，纹片皱裂过之，可作砚山者颇多，但石性松脆，不受激触，多以此石乱应石。有伪为者，将旧
砖雕镂如《宝晋斋》式，用锥凿成天生纹片，用芡实浸
水煮如墨色，持以愚人，每得重价。然以刀刮山底，砖
质即露。有等好事者，以新应石、肇庆石、燕石，加以斧
凿，修琢岩窦，摩弄莹滑，名曰“砚山”，观亦可爱。